"Бетте, тагын медальсез калабыз инде дип торганда", - Эдуард Латыйпов алтын медаль яулады

	Германиянең Оберхов шәһәрендә башланган биатлон буенча дөнья чемпионатында Башкортостан вәкиле Эдуард Латыйпов ирләр һәм хатын-кызлар катнашындагы эстафетада алтын медаль яулады.	 Башкортостан вәкиле дигән Эдуардыбыз, Белоруссиянең Гродно шәһәрендә туган булса да, үзебезнең Камышлы егете ул. Белоруссиядә аның әнисе яшәгән, ә булачак әтисе Ратмил Латыйпов анда хәрби хезмәттә булган. Шулай итеп, Ратмил хәрби хезмәттә вакытта өйләнә, хатынын һәм малаен туган авылына алып кайта. Эдуардның балачагы һәм үсмер еллары Камышлыда үтә. Билгеле булганча, Камышлы якларында чаңгы спорты үсештә. Беренче тренеры Марат Шәвәлиев та, спортның кышкы төрләре фанаты буларак, авылның чаңгы юлыннан заман таләпләренә җавап бирә торган тренировка үзәге оештыра, һәм чаңгычылар әйдәп баручы фирмаларның профессиональ инвентарен кулланып шуалар. Хәтта шәһәр спортчылары да Камышлы чаңгыларына кызыгып карыйлар. Ә соңгы елларда биредә балалар өчен чаңгы-биатлон комплексы да булдырылды инде. Ләкин Латыйпов заманында ак кар өстеннән үзләре салган чаңгы юлы буйлап чабарга туры килә. Күп вакытта чаңгы таккан Латыйповның машина юлы буйлап күрше авылларны әйләнеп кайтуын күрәләр. Егетнең беренче җиңүләре дә җирле ярышларда һәм “Лыжня России” кроссында яулана. Көче һәм осталыгы үскән саен ул югарырак дәрәҗәдәге ярышларда катнашырга омтыла. Ә берзаман үзен биатлонда сынап карарга була. Ул вакытта спортның бу төре Камышлыда түгел, Самарада да булмый әле. Ләкин яшүсмер Иван Черезов, Дмитрий Ярошенко һәм Максим Чудов кебек танылган спортчыларның уңышларына карап рухлана. Чудов Уфа спортсмены булганлыктан, ул Уфага китәргә карар кыла. Әти-әнисе дә моңа каршы килмиләр, әле бик яшь булуына карамастан, Уфага җибәрәләр һәм, озак та үтмәстән, Эдуард җыелма командага эләгә... һәм беренче халыкара ярышлар эстафетасында 19 яшьлек якташыбыз 18нче булып килә. 
	Эльмира ШӘВӘЛИЕВА	
Бердәмлек

	№ --- | 12.01.2021	


